
JADESOLA JAMES

Askepott i New York

Oversatt av Vivian Johansen


Jadesola James elsker sommerens tordenbyger, Barbara Cartland-romaner, lange togreiser, nyristet brød med smør, og enorme mengder kake og te. Hun skriver glamorøse fortellinger, og når hun ikke skriver, er hun universitetsbibliotekar. Hobbyene hennes omfatter å samle vintage kjærlighets-pocketbøker og fantasikjøp av sommerhytter i Nord-England på nettet. For tiden bor Jadesola på Long Island, New York.

Dette er Jadesola James’ debutbok for Harlequin – vi håper du liker den!


Til tante B, som ga meg min første stabel av Harlequin-bøker

for så lenge siden. Jeg håper du vil elske denne! 

Laurence James Stone hadde ikke spist alene på årevis.

Han ante ikke hvorfor han gjorde det denne kvelden. Park Hotels lavmælte eleganse, omhyllet av grønne vekster i en gate på midtre Manhattan, hadde en forslitt overdådighet som ikke lenger ble foretrukket av de rike og unge. Men maten var utsøkt, servicen plettfri – og om noen timer skulle han være vert for sesongens største sosiale tilstelning i hotellets ballsal.

Markedsføringsselskapet hans, som nettopp var blitt børsnotert, ville bli kveldens store samtaleemne. Han og hans forretningspartner var så nær milliardmilepælen at han kunne smake den. Den hadde glippet i årevis, og selv om hans privatformue var enorm, var dette noe annet.

På en måte var dette deres debut.

Laurence hadde ankommet toppsuiten i god tid til å hvile og kle seg om til kveldens festligheter, etter en åtte timers flytur fra Berlin. Magen hadde begynt å rumle etter ankomst, og han hadde dusjet og kledd seg i genser og bukser og tatt heisen hit ned. Han gledet seg til et rolig måltid. Kanskje fordi han snart måtte småprate med hundrevis av mennesker, i tillegg til å være ekstra hyggelig mot en spesiell klient som han håpet ville undertegne …

Han fryktet det slik de fleste fryktet tannlegen.

«Ikke vær så snobbete», hadde hans partner Desmond Haddad sagt da Laurence hadde klaget.

Desmond var alt Laurence ikke var – ungdommelig, prangende og forbløffende optimistisk. Han var høy, slank og sjarmerende, i motsetning til Laurences trygge alvor, og alltid klar for en fest, når det eneste Laurence brydde seg om, var å arbeide. Da de ankom JFK-flyplassen, hadde Desmond grepet vennens laptop, nettbrett og arbeidstelefon, til tross for Laurences protester, og vinket ham av gårde.

«Bare for fire timer», hadde Desmond sagt hånlig. «Du vil ikke gå ut og drikke med meg, så du kan like godt ta deg en hvil for å se opplagt ut i kveld. Du kan da klare deg uten å se på en eneste annonsekampanje i fire timer? Kom igjen, Laurence, jeg kan knapt tro at du vokste opp rik. Du arbeider som om du har millioner i gjeld.»

Ja, greit. Han hadde vokst opp i en velstående familie. Han hadde tross alt møtt Desmond på Exeter. Ikke akkurat en videregående skole for de fattige, selv om formuen til hans senatorfar bleknet sammenlignet med Desmonds oljedynastiformue. Men han kunne ikke forklare Desmond, som løssluppent brukte alle familiens penger, om behovet for å skape seg en egen formue. Og selv når han forsøkte å forklare …

«Ja da … stakkars, vesle riking, hva?» hånte Desmond med sylskarp engelsk aksent. «Ditt problem er at du er altfor alvorlig.»

Kanskje var han det.

Laurence så lettet at spisesalen var tom, bortsett fra en ung kvinne alene ved et bord foran peisen.

«Er det i orden her, sir?» En stresset kelner førte ham til et bord i nærheten av den unge kvinnen. «Vi er underbemannet nå, siden det skal være en tilstelning senere. Det meste av spisesalen er stengt.»

«Helt i orden.»

Det betydde lite for ham, og mens kelneren hastet rundt med rene servietter, vannglass og en famlende oppramsing av vinlisten, betraktet Laurence dovent den andre spisegjesten. Hun koste seg med et enormt måltid med så åpenlys glede at han måtte skjule et smil. Hun hadde ikke spart på kvaliteten heller. Han kunne se restene av en kaviar-forrett, østers og biff dekket av friske sennepsblader.

«Sir?»

Han blunket og kikket opp. «Et glass whisky og vann, takk. Og de østersene …» Han pekte mot den unge kvinnens bord. «Er de grillet?»

«Det er østers Rockefeller, sir.»

«Da tar jeg det og fløtestuede nypoteter.»

«Utmerket, sir.»

Kelneren forsvant, og Laurence irriterte seg over at han måtte logge seg manuelt på e-posten, siden hans private mobil ikke hadde appene han brukte for å organisere arbeidet sitt. Han hadde ikke brukt den på noen uker og kjente fysisk lettelse idet han skrudde den på og begynte å søke.

Han var halvveis gjennom en rapport om seerstatistikk for en motorsykkelannonse, da kelneren satte en brødkurv på bordet før han gikk bort til den unge kvinnen.

«Er du forsynt, miss?» hørte han kelneren si.

Laurence lyttet med et halvt øre, han var nysgjerrig på hvordan stemmen til en så glupsk middagsgjest hørtes ut.

«Det er jeg, takk.»

Hun snakket lavt, med en heshet som fikk ham til å kikke opp. Stemmen virket kjent. Han registrerte store, brune øyne, en rød munn og en hake med kløft.

Pen, tenkte han dovent. Han ville følge med når hun reiste seg, ville se om kroppen passet til ansiktet. Og der var den igjen – følelsen av déjà-vu. Hvem i all verden var hun? Han hadde gått på universitet i utlandet, så det var ute. Hun så altfor ung ut – og altfor pengelens – til å være en klient. Kanskje en av de mange sommerpraktikantene hos Laurence & Haddad? Nei, umulig, han unngikk dem som pesten.

«Skal jeg sette det på rommet, miss?»

«Ja, takk.» Igjen den lave, kultiverte stemmen. «Jeg er i suite 700.»

«Ah, toppsuiten. Utmerket.»

Da kikket Laurence opp. Han visste med sikkerhet at kvinnen ikke bodde i suite 700, for det var hans rom.

Skamløst signerte hun regningen med en feiende bevegelse og tok en siste fornøyd slurk av champagnen, før hun kikket opp. Hun hadde frekkhet nok til å sende ham et sjenert smil og trykke servietten mot de fyldige leppene med nedslått blikk.

Laurence vaklet mellom munterhet, irritasjon og sjokk. Etter menyen å dømme hadde den vesle bedragersken satt minst et par hundre dollar på hans rom ute å blunke.

Han vurderte å gå etter henne, men telefonen summet i det samme. Det siste inntrykket hans var av velformede kurver innhyllet i bleket denim idet hun gikk mot døren med lett svingende hofter.

Laurence kremtet og kikket ned på meldingen, og alle tanker på vakre middagstyver forsvant øyeblikkelig.

*

«Hva i helvete mener du, du er i Dubai?» spurte Laurence. Spisesalen var tom nå, så han gadd ikke å gå utenfor. «Aurelia?»

Aurelia Hunter – kjæresten hans – gjespet høylytt. Laurence gjorde en mental beregning: Dubai lå ni timer før New York. Altfor langt unna til at hun kunne troppe opp i aftenkjole i kveld som forventet.

«Vent litt.»

Aurelia hørtes irritert ut. Han hørte rasling – sengetøy, antagelig – og den søte stemmen hennes som snakket til noen andre. Så kom hun tilbake, tilsynelatende mer våken.

«Hva?»

«Du. Skulle. Ha. Vært. Her», sa Laurence. «Hva mener du med hva?»

En vantro pause, så begynte Aurelia å le. «Mener du alvor?»

Han gjorde det. Han var også overbevist om at han overså noe viktig.

«Dette er ikke noe å le av», bjeffet han. «Vi er plassert sammen med Mueller-ekteparet under kaffeserveringen, Aurelia, og du vet hvor viktig den kontoen er …»

Latteren hennes endte i et gisp. «Forstår du virkelig ingenting?»

«Ikke om du ikke, aller nådigst, oppdaterer meg. Hvorfor Dubai?»

Aurelias stemme endret seg fra vantro munterhet til noe mer velkjent: utstudert kjølighet. «Du har altså ikke fått meldingene mine. Jeg vet at du ikke har svart på mine oppringninger.»

«Tydeligvis ikke», bjeffet Laurence.

Han fomlet med telefonen og åpnet tekstmeldingene. Øyeblikkelig begynte uleste meldinger å rulle over skjermen. Han myste ned på teksten og bannet høyt av innholdet

«Sjarmerende. Jeg antar at du har sett dem.»

Laurence hatet overraskelser, men denne var ekstremt opprørende. «Du … avslutter dette?»

Hun sukket. «Jeg beklager, Laurence.»

«Med en tekstmelding?»

Hun snøftet. «Hvordan skulle jeg ellers gjøre det? Du har ignorert oppringningene mine hele uken. Ikke noe tess som kjæreste, hva?» la hun sarkastisk til. «Selv om din assistent er flink til å få deg til å virke opptatt, er hun ikke så flink. Jeg godtar ikke ’i et møte’ mer enn tre ganger.»

«Men hvorfor?»

«Jeg har møtt en annen.»

Laurence stirret målløs på skjermen. Avtalen med hans gamle skolevenninne Aurelia Hunter hadde vart i ett år og hadde fungert godt. Som leder av et stort teknologiselskap hun hadde arvet av sin far, hadde hun ikke tid til stevnemøter, men ved mange anledninger var mannlig følge nødvendig. Et tilfeldig møte på en nettverksfest hadde ført til avtalen deres. Han eskorterte henne til hennes tilstelninger, og hun ble med til hans, smilte på bildene, var en ledsager han ikke trengte å bekymre seg for eller ringe.

Den siste detaljen hadde tydeligvis blitt hans fall.

Aurelia brøt tausheten. «Jeg beklager. Vi har møttes en måneds tid, og det ble mer alvorlig for en uke siden. Dette er annerledes. Så jeg sendte deg en e-post så du kunne finne løsninger for resten av sesongen.»

Laurence leste gjennom e-posten. Hadde han vært roligere, hadde han kanskje blitt forundret over Aurelias tone. Hun hørtes mildere ut enn vanlig, både i e-posten og telefonen.

Hun er virkelig forelsket.

Han burde antagelig være glad på hennes vegne, hadde hun ikke behandlet ham så dårlig.

«Vel og bra», sa han sarkastisk, «og jeg håper du nyter ørkenferien, men dette er fryktelig, Aurelia. Jeg skal møte en viktig klient i kveld, og jeg har flere kommende tilstelninger, og …»

«Gå alene.»

Hun var definitivt våken nå – og nøt tydeligvis dette? Han så henne for seg, antagelig innhyllet i noe sjokkerende kostbart, mens hun fiklet med hårlokkene sine.

«Finner du en annen til å gjøre dette, bør du svare på oppringningene, e-postene og tekstmeldingene hennes, ikke sant?»

«Forstår du virkelig ikke hvor ille du har stelt det til for meg?»

Eller kanskje hun gjorde det, til kjærligheten hadde stjålet all fornuft. Klienter likte å gjøre forretninger med personer som var etablerte. Det fikk dem til å tro at kundeforholdet var trygt i hendene til en som forsto forhold, forsto hva det betydde å gjøre noen lykkelig.

Laurence forsto seg ikke på forhold, eller han ville ikke gjøre det, han hadde gitt opp for lenge siden. Men han visste at han måtte spille den rollen. Å oppvarte en kvinne av romantiske grunner var utelukket. Han hadde verken tid eller lyst. Aurelia hadde vært et perfekt kompromiss, ingen forpliktelser, ingen sex, ingen kinkige etterdønninger. Men siden den troløse kvinnen hadde …

«Hør her, Laurence …»

Laurence la på, fant navnet hennes i kontaktlisten og blokkerte henne. Det var barnslig, ja, men han hadde et problem som måtte løses, og Aurelia var ikke lenger tilgjengelig. Han kunne bortforklare hennes fravær i kveld, men resten av sesongen lå foran ham, med sine gallaer, middagsselskaper, helgeturer …

Han bannet taust igjen. Hun hadde møtt en annen. Kvinner! For noen tåpelige skapninger.

*

Kitty Asare visste at løgner var mye mer overbevisende om man trodde dem halvveis selv. Så hun gjentok dem igjen og igjen der hun sto skjelvende i Park Hotels damegarderobe. Det var kaldere enn forventet, men så hadde hun også bare på seg en svart blondetruse.

Hun åpnet den vesle sekken, trakk ut en silkekjole og holdt den kritisk opp mot lyset. Fjorårets, selvfølgelig, fra en utleieside for designklær. Den så ikke altfor avleggs ut, tenkte hun. Den kledde hennes hengslete skikkelse og sterke farger, og var flott nok for kveldens soaré. Dessuten var den i hennes yndlingsfarge, en klar lysgrønn farge som fikk den mørke huden hennes til å gløde.

Å passe inn var viktig, siden hun egentlig ikke var invitert. Det eneste som betydde noe, var at hun lyktes, for fjerde gang denne måneden, å treffe Sonia Van Horn på en tilstelning i New York.

Hun satset på at Sonia var i godt humør. Den vennlige, middelaldrende kvinnen var ikke av de skarpeste, men hun var styreleder i Hunt Society, der Kitty hadde forsøkt å få innpass i atten måneder.

Den diskré medlemsklubben for fiffen i utkanten av Long Island besto av flere sjokkerende kjedelige, middeladrende mennesker, men den var en av statens eldste, fineste klubber, og Kitty var fast bestemt på å bli godt kjent med denne gruppen – eller i det minste bli sett av dem. Hun kunne ikke overse så mange potensielle kontakter – kontakter med fete lommebøker som likte bekvemmeligheten ved å donere til en god sak uten å skitne til sine juvelbesatte hender.

Kvalitet og kvantitet, sa hun til seg selv idet hun ristet kjolen på plass over smale hofter. Som grunnlegger av en stiftelse som hjalp fosterbarn med overgangen til det virkelige livet, hadde Kitty lært at telefonoppringninger og masseutsendte brosjyrer ikke var nok. Veldedighetsorganisasjonene med best resultat var enten etablert av rike beskyttere eller frontet av dem, med donasjoner i milliardklassen. Engangsdonasjoner var ikke like fordelaktige som en livslang velgjører, og Kitty ville ha de livslange velgjørerne.

Hun trakk opp glidelåsen, forsøkte å dempe skjelvingen. Kjolen passet bra, men den draperte overdelen var litt for stor. Kitty måtte huske å holde seg oppreist.

Rikfolk, tenkte hun med en viss avsky. Hun måtte ta noen dype åndedrag og få ansiktet på plass før hun gikk inn.

Hun visste av erfaring at den grådige gjengen i ballsalen hadde tilbrakt måneder – og millioner – på å planlegge smykker og utsøkte, skreddersydde antrekk. Sminke og hår hadde blitt utført av profesjonelle flere timer i forveien, og de hadde ankommet Park Hotel fra toppleiligheter på Manhattan og herskapshus på Long Island og i Connecticut, til et selskap der champagnen ville flomme som badevann.

Kitty hadde ikke slike ressurser. Hun hadde grøsset mens hun forsøkte å glatte ut håret sitt så godt som mulig, og kjolen måtte sendes tilbake før mandag ettermiddag for å unngå gebyr fra utleiefirmaet. Gode feer fantes ikke – ikke for Kitty Asare. Hun måtte besørge sin egen forvandling.

Ikke at jeg bryr meg, minnet hun seg selv på.

Hun ville ikke være en av dem. Flere år tidligere hadde hun strukket seg etter månen og falt hardt, og Kitty lærte av sine feil. Håp var nytteløst, det samme var det å stole på andre. Hun trengte ingen av dem. Hun trengte bare pengene deres.

Kitty hadde klisterhjerne for navn, ansikter og historier, og hun brukte den skamløst. Selv om disse menneskenes glitter ikke var annet enn en vakker fasade over verkende tomhet, var pengene deres ekstremt nyttige.

Utover det, ga tanken på sløseriet deres henne en vond smak i munnen. Det fantes mennesker bare noen kvartaler unna som ikke hadde noe i kveld – ikke engang en seng for natten. En gang hadde hun vært en av dem, og hun hadde vært rasende over urettferdigheten, men nå valgte hun å bruke det hun hadde lært for å styre noen av de pengene dit de virkelig trengtes.

Kitt trakk pusten dypt og beroligende. Hun kunne ikke tenke på det, ikke nå. Tanken på det hun hadde mistet og hvordan, fikk magen til å velte seg, og tårene truet, selv ti år senere. Hun ville ikke beholde fatningen om hun dvelte for mye ved det.

Skjerp deg, skjente hun.

Hun hadde kledd seg for rollen og styrket seg med et herremåltid. Hun smilte, tenkte på måltidet hun hadde skrevet på toppsuiten. Barnslig, men det føltes som et stikk til Rikingen, på strålende Robin Hood-maner.

Den andre middagsgjesten hadde bestilt et like overdådig måltid. Han spiste sikkert ikke opp alt engang, tenkte Kitty med vemod og forakt. Han hadde vært innhyllet i skygger på grunn av den dunkle belysningen, men hun hadde skimtet brede skuldre, glatt hud, velsittende klær. Vant til et slikt liv. Antagelig kjekk også – det var de alltid.

Et blikk på klokken minnet henne på at hun måtte gå til ballsalen – øyeblikkelig. Erfaringen hennes viste at det var enklere å snike seg inn på en større tilstelning litt sent, når gjestene var litt påseilet, sikkerhetsvaktene avslappet og gjestene vandret ut og inn.

Hun kikket i speilet. Hun burde være fornøyd med utseendet sitt. Kjolen smøg seg omkring den slanke skikkelsen, og sminken var perfekt. Men øynene så store og redde ut. Det lå en underlig prikking under huden, som om noe kom til å skje.

For himmelens skyld, de er bare mennesker.

Kitty plukket opp den perlebesatte håndvesken. Hun hadde plassert overnattingsvesken hos hotellets concierge og skulle ta T-banen tilbake til Queens etter tilstelningen. Hun ranket seg, la ansiktet i rette folder og gled inn i en gruppe med velkledde, parfymerte mennesker på vei til ballsalen.

*

Kitty visste at soareen var ’en liten middag og dans’ for klientene til markedsføringsselskapet der Sonias ektemann arbeidet. Takhøye plakater og digitale skjermer viste det hun antok var selskapets fokusområder, som whisky- og vin-merker, et par luksusbiler, parfymer, klokker. De fleste kvinnene bar aftenkjoler eller cocktailkjoler i dype nyanser av grønt, rødbrunt og gyllent, et ekko fra årets motevisninger – hun hadde truffet blink der.

Munnen ble tørr idet hun så flere mennesker hun kjente – vel, ikke personlig, men hun kjente til dem. Hun måtte finne Sonia, åpnet mobilen og sendte henne en rask tekstmelding.

Hei, en liten fugl sa at du er på Laurence & Haddad-middagen i kveld! Er du her et sted? Hadde vært koselig å si hei. :)

Hun trykket ’send’, selv om hun var sikker på at den femtito år gamle damen ikke ville ta frem mobilen på en slik tilstelning.

Plutselig følte hun seg trett, og prikking av noe som minnet mistenkelig om forlegenhet varmet i nakken og under armene. Den redselsfulle usikkerheten hos et menneske som ikke hørte til, den ville kvele henne om hun tillot det. Normalt hadde hun bøttevis av den frekkheten som trengtes til dette. Hun ante ikke hva som var i veien med henne i kveld. Kanskje det tunge måltidet hun hadde spist tidligere.

Hun kastet på hodet, bestemt på å overvinne det.

Da fikk hun se ham.

Mannen fra spisesalen.

Hun hadde bare sett ham i noen få minutter tidligere, men det hadde vært vanskelig ikke å legge merke til ham. Nå som hun kunne se ham fra topp til tå, kjente hun den samme prikkingen av spenning som tidligere.

Han var stor og kraftig, og den svarte smokingen skapte elegante linjer fra brede skuldre til en smal midje. Han drakk champagne og betraktet rommet kritisk. Han virket misfornøyd.

Han ville ikke ha kalt ham kjekk – ansiktstrekkene var altfor uregelmessig. Men han var utvilsomt tiltrekkende … noe som var urovekkende for Kitty. Hun husket det mørke blikket han hadde sendt henne i spisesalen, men samlet seg og begynte å gå mot ham.

Da hun vær nær nok, stanset hun og så direkte på ham. «Hallo.»

Da mannen så på henne, opplevde Kitty en så sterk bølge av uventet hete at hun følte seg matt. Heten ble etterfulgt av panikk da hun så ansiktet hans.

Hun kjente ham.

Dette var et ansikt fra fortiden hennes, knyttet til hendelsene som fremdeles holdt henne våken om nettene selv etter ti år.

Kitty kjente at hun ble varm helt ut i fingertuppene. Hun forsøkte frenetisk å gjøre ansiktet uttrykksløst, men hun visste at han hadde sett glimtet av panikk. Hun hadde navnet hans på tungen, men han var raskere enn henne.

Dette kunne umulig bli noe verre.

«Jeg heter Laurence Stone», sa han, «og det er på tide at du går.»

«Laurence Stone?» hvisket Kitty.

Leppene hans buet seg. «Har du hørt om meg?»

Hørt om ham? Hun kjente ham. Hun hadde møtt ham bare en gang tidligere, i et lignende selskap i et herskapshus på Long Island, der hun hadde bodd hos hans foreldre. Laurence Stone. Eneste sønn av en av staten New Yorks senatorer, eller han hadde vært det da.

Kitty hadde bodd der som fosterbarn, knyttet til Stone-familien gjennom hans kones engasjement med statens sosialavdeling. Det året hadde Laurence kommet hjem på juleferie fra kostskolen, og de hadde møttes i familiens nyttårsselskap.

Før hun hadde blitt kastet ut av huset. Av grunner hun ikke ville tenke på, ellers ville hun ikke komme seg ut herfra uten å se gal ut.

Laurence Stone.

Mens hjernen svirret, klarte hun å registrere hvor mye han hadde endret seg. Hun husket ham som tenåring – stor og kantet, kjekk nok til at hennes syttenårige hjerte sitret, men fortsatt en tenåring. Mannen foran henne hadde vokst både opp og utover, og hans den gang litt djevelske sorgløshet hadde modnet til noe helt annet. Han var høy og bred nok til å få henne til å føle seg liten. Ikke lett for en pike på nesten en åtti.

Han tidde, så bare uttrykksløst ned på henne.

Prikkingen av forlegenhet begynte å farge halsen og kinnene hennes.

«Vel?» sa han endelig, det var som om barytonen gjennomboret alle sanseceller hun hadde.

Hun tok et langt skritt tilbake, og det fikk munnvikene hans til å trekke seg oppover … så vidt.

Hun svelget. Øynene hans gled over henne. Som om han kledde henne naken – ikke for å krenke henne, men for å vurdere prisen på antrekket, om ikke livet, på ti sekunder.

Han kjenner meg ikke igjen.

Kitty hadde aldri vært lykkeligere for å ha vært liten og mager på videregående, med kortklippet hår som på ingen måte lignet de kullsvarte lokkene hun hadde nå.

«Jeg så deg i spisesalen tidligere, og …» Hun tidde.

Kom deg ut herfra!

Han smilte. Ikke et hyggelig smil. «Og?»

«Ville si hei.» Kitty tvang skuldrene bakover og hevet haken. Hvem trodde han at han var, se på henne som om hun hadde krøpet frem fra en ikke altfor imponerende stein? «Du er tydeligvis opptatt. Så jeg kan gå …»

«Jeg så deg også», sa han og satte frydefullt presist inn dødsstøtet.

«Koste du deg med middagen?» spurte han.

«Middagen?»

«Da jeg konfronterte betjeningen med min astronomiske middagsregning, ble jeg nesten gledelig overrasket. Du har utsøkt smak til tjuv å være. Kaviar, champagne og pepperstek?»

Kitty bannet automatisk, og Laurences venstre øyenbryn hevet seg. Hun lukket øynene – dette skjedde ikke.

«Sjarmerende», sa han slepent. «Det var temmelig frekt ikke å be meg dele bord med deg, siden du visste romnummeret mitt.» Blikket gled over ansiktet og kroppen hennes igjen, spørrende denne gangen, snarere enn hånlig. «Du ser forbannet kjent ut. Kan bare ikke plassere …»

«Laurence?»

En eldre mann avbrøt dem, og de snudde seg. Blandingen av munterhet og irritasjon forsvant fullstendig fra ansiktet til mannen ved siden av henne, like plutselig som om en tordensky hadde blitt jaget av solen under en tropisk storm.

«Giles!» sa Laurence hjertelig. Han klappet mannen på ryggen og gikk videre sammen med ham.

Hun var glemt. For øyeblikket.

Hun bråsnudde og løp tilbake den veien hun hadde kommet. Glem Sonia. Hun måtte finne sekken og komme seg til T-banen fortere enn svint.

*

Laurence glemte raskt den unge kvinnen og hennes skremte ansikt. Som vanlig drev jobben alle tanker på andre ting ut av hjernen hans.

«Jeg skal være ærlig», sa Giles Mueller med sin irriterende bryske munterhet.

«Spytt ut!» Nå hørtes til og med han idiotisk ut. Han sukket innvendig. Desmond var ikke så se.

«For det første, hvordan har senatoren det? Han gjør fantastiske ting der borte!»

«Han har det finfint», sa Laurence, klarte ikke å tøyle sarkasmen.

«Flott», sa Giles. «Har du et minutt eller to?»

Laurence nikket. «La meg i det minste skaffe deg en drink, Giles.»

Et knips med fingrene, og en kelner dukket opp med to glass med japansk whisky, en gave fra deres nyeste klient.

Giles humret anerkjennende idet han tok en slurk. «Utmerket.»

Laurence betraktet ham med et vennlig halvsmil. Gjennom sine år i bransjen hadde Laurence identifisert ulike klienttyper. Giles var en type som likte å bli kurtisert. Desmond var flinkere til det, og Laurence overlot vanligvis den oppgaven til ham, men en klient av Muellers format måtte han ta seg av selv.

Mannens private veddeløpsbane var en ny, men betydningsfull aktør innen hesteveddeløp på østkysten, og hans mål var å sprenge de gamle klubbene og gjøre veddeløpssporten like alminnelig som baseball. Giles hadde banen, kontaktene, pengene – og trengte et markedsføringsselskap som kunne skape enorm oppmerksomhet, fylle tribunene med de menneskene han ville ha.

Laurences far, senatoren, elsket også hester. Den gamle tosken var temmelig unyttig, men takket være ham kunne Laurence nok om sporten til å ha fanget Giles’ oppmerksomhet for flere uker siden, da han og Desmond presenterte sitt forslag. Nå holdt Giles dem på pinebenken, nøt å bli kurtisert før han avslørte beslutningen Laurence visste at han allerede hadde tatt.

«Jeg gleder meg til å se deg på banen neste helg, Laurence.» Giles nippet fornøyd til drinken.

«Ikke så mye som jeg gjør, Giles.» Laurence kremtet. «Jeg gleder meg til å se banen din igjen. Min far foretrekker den definitivt fremfor Belmont.»

Ordene var bitre i munnen, men tanken på Giles’ millioner gjorde dem glatte som silke. Uansett hva han stemte, ville en støtteerklæring fra en prominent politiker være smigrende – nøyaktig slik Laurence planla.

Giles brisket seg. «Så hyggelig. Hils ham fra oss, og fortell ham at en privat tribuneboks venter på ham om han vil glede oss med et besøk igjen.»

«Absolutt, Giles.»

Når griser flyr. Eller hester.

Giles visste naturligvis ikke at han ikke hadde snakket med faren på årevis.

«Flott, Laurence, da sees vi snart. Jeg gleder meg til å vise deg rundt på stedet, høre dine ideer. Doris har planlagt litt underholdning for damene også, så gi beskjed til din venninne.»

«Det skal jeg», sa Laurence, surere enn han likte.

Han kunne ikke fortelle Giles at ’venninnen’ ikke eksisterte lenger. Doris Mueller var en slik vertinne som ville bli rasende om antallet middagsgjester plutselig ble ujevnt. Dessuten åpnet det for en mengde uønskede spørsmål. Heldigvis hadde Mueller-paret aldri truffet Aurelia.

Han klappet mannens skulder og vinket på en kelner for påfyll i glassene. «Vi kommer», sa han og ga Giles Mueller et smil som hadde landet tusen kontrakter. Han trengte litt frisk luft. «Vi gleder oss.»

*

Laurence gikk ut så fort han kunne.

Fra utsiden så Park Hotel veldig annerledes ut enn sitt elegante interiør. Det foregikk restaureringsarbeider på de praktfulle gullalderdørene på balkongene mot gaten, og rustne stillaser omkranset hovedinngangen. Et så vanlig syn i New York at ingen reagerte.

Vinden hadde økt, og Laurence dukket under presenningen som dannet skille mot en midlertidig passasje. Han stirret irritert ut på gaten. Ville ikke, trengte ikke å føle noe annet enn likegyldighet.

Da en kvinne kom ut og stilte seg ved siden av ham i det midlertidige leskuret, skvatt han til.

Igjen?

«Du», sa han.

Irritasjonen over Aurelia smeltet bort, dette var en kjærkommen distraksjon. Og for en tiltrekkende distraksjon, registrerte han og tok seg tid til å betrakte henne fra topp til tå igjen. I spisesalen hadde hun vært kledd i en grusom joggegenser og ubestemmelige jeans. Denne kjolen kledde henne mye bedre. Lange bein ble understreket av den tettsittende kjolen. De bh-løse brystene var fyldige under det tynne kjolestoffet.

Til hans glede krympet hun seg. Hendene hennes dirret. Han var usikker på om det skyldtes kulden eller løgnen, men det var uvesentlig. Var hun dristig nok til å skrive et herremåltid på rommet til en fremmed, burde hun være dristig nok til å takle konsekvensene.

Han tok et skritt nærmere. Hun rygget ikke, men pusten gikk litt raskere. Laurence var nær nok til å lukte rosenvann og noe annet, noe fyldigere, som minnet om parfymert olje oppvarmet av myk hud. At han ikke tok et skritt tilbake, skyldtes antagelig at han forsøkte å identifisere den komplekse duften.

Mild, insisterende, uten å være vammel mot en hud så myk at han plutselig verket etter å berøre den. Han undret på hva hun ville gjøre om han trykket fingrene mot den slanke halsen, følte pulsen som banket heftig der. Det lå en underlig følelse av intimitet mellom dem … Han hadde definitivt sett henne før. Men hvor?

Så skjedde alt så raskt at han ikke rakk å reagere. Den unge kvinnens ansikt ble plutselig forvridd av sjokk. En skramling rett over ham, og så dyttet hun ham så hardt at han snublet bakover.

Sammen ramlet de ut i den travle gaten.

Bak dem hørte han knirking, så et smell, men akkurat nå konsentrerte han seg bare om ikke å bli overkjørt av Manhattans tette ettermiddagstrafikk. Blindt slo han armene omkring henne og rullet rundt. Han hørte et lavt smerteskrik, men det kunne ikke unngås. Han tenkte bare på å skjerme henne.

Han hørte høye rop, og løftet hodet. Stillaset de hadde stått under raste sammen i et spektakulært skred av støv og stål.

